ກອງປະຊຸມໃຫຍ່ຄັ້ງທີ IV ຂອງຄະນະບໍລິຫານງານຊາວໜຸ່ມ ຄະນະໂຄສະນາອົບຮົມສູນກາງພັກ.
ໃນວັນທີ 25 ກຸມພາ 2020 ຜ່ານມາ, ຄະນະບໍລິຫານງານຊາວໜຸ່ມ ຄະນະໂຄສະນາອົບຮົມສູນກາງພັກ ໄດ້ຈັດກອງປະຊຸມໃຫຍ່ຄັ້ງທີ IV ຂຶ້ນທີ່ ຫ້ອງປະຊຸມໃຫຍ່ ຄອສພ; ໃຫ້ກຽດເຂົ້າຮ່ວມເປັນຄະນະປະທານໂດຍ: ທ່ານ ຄໍາເຈນ ວົງໂພສີ ກໍາມະການສູນກາງພັກ, ຮອງເລຂາຄະນະພັກ, ຮອງຫົວໜ້າຄະນະໂຄສະນາອົບຮົມສູນ ກາງພັກ ແລະ ທ່ານ ບຸນຕາ ເທບພະວົງ ຮອງຄະນະບໍລິຫານງານສູນກາງຊາວໜຸ່ມປະຊາຊົນປະຕິວັດລາວ, ເຂົ້າ ຮ່ວມມີ: ຄະນະພັກ ຄອສພ, ຕາງໜ້າອົງການຈັດຕັ້ງມະຫາຊົນ, ຕາງໜ້າບັນດາກົມພາຍໃນ ຄອສພ, ຫົວໜ້າກົມ, ຮອງກົມທີ່ມາຈາກສູນກາງຊາວໜຸ່ມປະຊາຊົນປະຕິວັດລາວ, ເລຂາຊາວໜຸ່ມບັນດາອົງການພັກອ້ອມຂ້າງ ຄອສພ ແລະ ພ້ອມດ້ວຍສະມາຊິກຊາວໜຸ່ມ ຄອສພ ທັງໝົດ 108 ສະຫາຍ, ຍິງ 54 ສະຫາຍ ກໍເຂົ້າຮ່ວມຢ່າງພ້ອມພຽງ.
ໃນກອງປະຊຸມ ທ່ານ ລິດສະໄໝ ເພັງສະຫວັນ ເລຂາຄະນະບໍລິຫານງານຊາວໜຸ່ມ ຄອສພ ໄດ້ຂຶ້ນກ່າວເປີດກອງປະຊຸມຢ່າງເປັນທາງພ້ອມທັງຜ່ານຮ່າງບົດລາຍງານການເມືອງ, ສະຫຼຸບຕີລາຄາການຈັດຕັ້ງປະຕິບັດມະຕິກອງປະຊຸມໃຫຍ່ຂອງຄະນະບໍລິຫານງານຊາວໜຸ່ມ ຄອສພ ຄັ້ງທີ III ຕໍ່ກອງປະຊຸມ. ເຊິ່ງທ່ານໄດ້ຍົກໃຫ້ເຫັນເຖິງຜົນງານ ແລະ ການເຄື່ອນການຈັດຕັ້ງປະຕິບັດໜ້າທີ່ວຽກງານຂອງ ຄະນະບໍລິຫານງານຊາວໜຸ່ມ ຄອສພ ໃນໄລຍະ 5 ປີຜ່ານມາ , ທິດທາງແຜນການ ແລະ ຄາດໝາຍສູ້ຊົນໃນຕໍ່ໜ້າ( 2019-2024); ໃນຕະຫຼອດໄລຍະ 5 ປີຜ່ານມາ ໂດຍພາຍໃຕ້ການຊີ້ນໍາໆພາຂອງຄະນະພັກ ຄະນະໂຄສະນາອົບຮົມສູນກາງພັກ ກໍຄືຄະນະບໍລິຫານງານຊາວໜຸ່ມ ຄອສພ ສະມາຊິກຊາວໜຸ່ມ ຄອສພ ໄດ້ພ້ອມກັນຈັດຕັ້ງປະຕິບັດມະຕິກອງປະຊຸມໃຫຍ່ຂອງຄະນະບໍລິຫານງານຊາວໜຸ່ມ ຄອສພ ຄັ້ງທີ III ຂອງຕົນ ແລະ ກອງປະຊຸມໃຫຍ່ຄັ້ງທີ VII ຂອງຜູ້ແທນຊາວໜຸ່ມທົ່ວປະເທດ; ສຸມໃສ່ປະຕິບັດຂໍ້ແຂ່ງຂັນ 4 ບຸກ , ຂໍ້ແຂ່ງຂັນຮັກຊາດຮັກພັດທະນາຂອງລັດຖະບານ ຕິດພັນກັບໜ້າທີ່ການເມືອງຂອງຕົນດ້ວຍຄວາມຮັບຜິດຊອບສູງ, ຕັ້ງໜ້າປັບປຸງກົງຈັກການຈັດຕັ້ງພາຍໃນໜ່ວຍ ແລະ ພັດທະນາຄະນະບໍລິຫານງານຊາວໜຸ່ມ ຄອສພໃຫ້ມີຄວາມເຕີບໃຫຍ່ຂະ ຫຍາຍຕົວ ແລະ ມີຄວາມໜັກແໜ້ນເຂັ້ມແຂງຂຶ້ນເປັນກ້າວໆ, ໄດ້ເອົາໃຈໃສ່ປຸກລະດົມຊຸກຍູ້, ເປັນເຈົ້າການໃນການຄົ້ນຄວ້າເຊື່ອມຊຶມແນວທາງ, ແຜນນະໂຍບາຍ, ບັນ ດາມະຕິສູນກາງພັກ ສະໄໝທີ IX , X ກໍຄືລັດຖະທໍາມະນູນ, ກົດໝາຍ, ແຜນພັດທະນາເສດຖະກິດ-ສັງຄົມ 5ປີ ຄັ້ງທີ VIII ຂອງລັດ; ວຽກງານກໍ່ສ້າງຍົກລະດັບຄວາມຮູ້ ຄວາມສາມາດທາງດ້ານວິຊາສະເພາະ ທັງພາຍໃນ ແລະ ຕ່າງປະເທດ; ກອງປະຊຸມໄດ້ຮັບຮອງເອົາຮ່າງບົດລາຍ ງານການເມືອງຢ່າງເປັນເອກະສັນ, ເຊິ່ງເປັນການຢັ້ງຢືນເຖິງຜົນສໍາເລັດອັນໃຫຍ່ຫຼວງໃນການປະກອບສ່ວນທີ່ສໍາຄັນເຂົ້າໃນວຽກງານໂຄສະນາອົບຮົມ, ນອກຈາກນັ້ນ ກອງປະຊຸມຍັງໄດ້ຄົ້ນຄວ້າປຶກສາຫາລື ແລະ ເປັນເອ ກະພາບຮັບ ຮອງເອົາທິດທາງ ແລະ ໜ້າທີ່ລວມແຜນພັດທະນາໃນ 5 ປີຕໍ່ໜ້າ ໂດຍສຸມໃສ່ການເພີ້ມທະວີຄວາມສາມັກຄີເປັນປຶກແຜ່ນ, ສ້າງ ແລະ ປັບປຸງກົງຈັກການຈັດຕັ້ງໃຫ້ມີຄວາມໜັກແໜ້ນເຂັ້ມແຂງ; ໄປຄຽງຄູ່ກັບດ້ານດີ ແລະ ຜົນງານ ກໍຍັງມີດ້ານອ່ອນ ແລະ ຂໍ້ຄົງຄ້າງຈໍານວນໜຶ່ງທີ່ຈະຕ້ອງໄດ້ເອົາໃຈໃສ່ປັບປຸຸງແກ້ໄຂໂດຍສະເພາະແມ່ນການຄົ້ນຄວ້າຮໍ່າຮຽນຍົກລະດັບທາງດ້ານທິດສະດີ, ການຄົ້ນ ຄວ້າຮໍ່າຮຽນບັນດາແນວທາງນະໂຍບາຍຂອງພັກ, ມະຕິ, ຄໍາສັ່ງ ແລະ ລະບຽບກົດໝາຍຂອງລັດ, ການສູ້ຊົນບຸກບືນພັດທະນາຍົກລະດັບຄວາມຮູ້ ຄວາມສາມາດຂອງຕົນເອງທາງດ້ານວິຊາສະເພາະ ສະນັ້ນຈຶ່ງເຮັດໃຫ້ຜົນໄດ້ຮັບຂອງທຸກວຽກງານບໍ່ທັນສາມາດຕອບສະໜອງໄດ້ຕາມຄວາມຮຽກຮ້ອງຕ້ອງການຂອງວຽກງານໃນໄລຍະໃໝ່. ຫຼັງຈາກນັ້ນກອງປະຊຸມຍັງໄດ້ຮັບຟັງການໂອ້ລົມ ແລະ ມີຄໍາເຫັນຂອງ ທ່ານ ຄໍາເຈນ ວົງໂພສີ ກໍາມະການສູນກາງພັກ, ຮອງເລ ຂາຄະນະພັກ, ຮອງຫົວໜ້າຄະນະໂຄສະນາອົບຮົມສູນກາງພັກ ແລະ ທ່ານ ນາງ ບົວລີ ບັນຊາລິດ ຄະນະພັກ, ຜູ້ຊີ້ນໍາວຽກງານອົງການຈັດຕັ້ງມະ ຫາຊົນ ຕໍ່ກອງປະຊຸມກ່ອນອື່ນທ່ານໄດ້ຍ້ອງຍໍຊົມເຊີຍຕໍ່ຜົນງານການເຄື່ອນ ໄຫວໃນການຈັດຕັ້ງປະຕິບັດໜ້າທີ່ວຽກງານຂອງ ຊາວໜຸ່ມ ຄອສພ ຕະຫຼອດໄລຍະ 5 ປີຜ່ານມາ ເຊິ່ງເປັນໝາກຜົນອັນໃຫຍ່ຫຼວງໃນການປະກອບສ່ວນເຂົ້າໃນການຈັດ ຕັ້ງປະຕິບັດໜ້າທີ່ວຽກງານຂອງໂຄສະນາອົບຮົມ ພ້ອມນັ້ນທ່ານ ຍັງໄດ້ເນັ້ນໜັກໃຫ້ສະມາຊິກຊາວໜຸ່ມ ທຸກສະ ຫາຍ ສືບຕໍ່ຮັກສາມູນເຊື້ອຄວາມສາມັກຄີອັນເປັນປຶກແຜ່ນ, ຄົ້ນຄວ້າ, ເຊື່ອມຊຶມແນວທາງນະໂຍບາຍຂອງພັກ, ມະຕິຄໍາສັ່ງຕ່າງໆຂອງສູນກາງພັກ, ພັດທະ ນາຕົນເອງ, ບຸກບືນຫ້າວ ຫັນຍົກລະດັບຄວາມຮູ້ຄວາມສາມາດທາງດ້ານວິຊາສະເພາະຂອງຕົນ ແລະ ເອົາໃຈໃສ່ຝຶກຝົນຫຼໍ່ຫຼອມຕົນເອງທາງດ້ານຄຸນທາດການເມືອງ, ຄຸນສົມບັດສິນທໍາປະຕິວັດ, ມີສະຕິລະວັງຕົວຮູ້ຈໍາແນກມິດສັດຕູຢ່າງຈະແຈ້ງ, ຍົກສູງທາງດ້ານທິດສະດີການເມືອງ, ທິດສະດີມາກ-ເລນິນ, ແນວຄິດປະທານໄກ ສອນ ພົມວິຫານ, ຝຶກຝົນຫຼໍ່ຫຼອມຕົນເອງໃຫ້ກາຍເປັນພະນັກງານສືບທອດປ່ຽນແທນທີ່ມີຄຸນນະພາບ, ເປັນເຈົ້າການບຸກທະລຸທາງດ້ານຈິນຕະນາການ ແລະ ປະຕິບັດຕາມຂໍ້ແຂ່ງຂັນ 4 ບຸກຢ່າງຕັ້ງໜ້າ; ດັ່ງຄໍາສຸພາສິດທີ່ວ່າ: ຊາວ ໜຸ່ມເປັນກະດູກສັນຫຼັງຂອງຊາດ ເປັນແຂນຂວາຂອງພັກ.
ຫຼັງຈາກນັ້ນຄະນະບໍລິຫານງານຊາວໜຸ່ມ ຄອສພ ຊຸດເກົ່າ ໄດ້ຂຶ້ນກ່າວລາໜ້າທີ່ ແລະ ປ່ອນບັດຄັດເລືອກເອົາຄະນະບໍລິຫານງານ ຄອສພ ຊຸດໃໝ່ ເຊິ່ງມີຜູ້ລົງສະໝັກເລືອກຕັ້ງເປັນ ຄະນະບໍລິຫານງານຊາວໜຸ່ມຄອສພ ຊຸດ ໃໝ່ຈໍານວນ 10 ສະຫາຍ, ໃນນັ້ນໃຫ້ເລືອກເອົາ 7 ສະຫາຍ, ຜ່ານການປ່ອນບັດເລືອກຕັ້ງບັນດາສະມາ ຊິກຊາວໜຸ່ມ ຄອສພ ໄດ້ໃຊ້ສິດປະຊາທິປະໄຕຂອງຕົນຢ່າງເຕັມທີ ແລະ ເລືອກໄດ້ 7 ສະຫາຍຄື:
ຄະນະບໍລິຫານງານຊຸດເກົ່າ
ຄະນະບໍລິຫານງານຊຸດໃໝ່
- ທ່ານ ນາງ ສຸກສະຫວັນ ອິນຄະວິໄລ ເປັນເລຂາຄະນະບໍລິຫານງານຊາວໜຸ່ມ ຄອສພ.
- ທ່ານ ບົວວົງ ພົມພັກດີ ເປັນຮອງເລຂາຄະນະບໍລິຫານງານຊາວໜຸ່ມ ຄອສພ ແລະ ເປັນປະທານກວດກາຊາວໜຸ່ມ ຄອສພ.
- ທ່ານ ສະບາຍດີ ຄູນທະວົງ ເປັນຮອງເລຂາຄະນະບໍລິຫານງານຊາວໜຸ່ມ ຄອສພ.
- ທ່ານ ບຸນເພັງ ຈັນທະດາລາ ເປັນຄະນະບໍລິຫານງານຊາວໜຸ່ມ ຄອສພ ແລະ ຮອງປະທານກວດກາ.
- ທ່ານ ບຸນອຸ້ມ ລາດຊະວົງ ເປັນຄະນະບໍລິຫານງານຊາວໜຸ່ມ ຄອສພ.
- ທ່ານ ສອນໄພ ບົວຄໍາໄຊ ເປັນຄະນະບໍລິຫານງານຊາວໜຸ່ມ ຄອສພ.
- ທ່ານ ສຸກສະຫວາດ ຈິດລະພົນ ເປັນຄະນະບໍລິຫານງານຊາວໜຸ່ມ ຄອສພ.
ໃນຕອນທ້າຍຂອງກອງປະຊຸມ ຍັງໄດ້ຮັບຟັງການໂອ້ລົມຂອງທ່ານ ບົວຕາ ເທບພະວົງ ຮອງເລຂາຄະນະບໍລິ ຫານງານສູນກາງຊາວໜຸ່ມປະຊາຊົນປະຕິວັດລາວ ຕໍ່ກອງປະຊຸມກ່ອນອື່ນທ່ານໄດ້ຍ້ອງຍໍຊົມເຊີຍຕໍ່ຜົນງານທີ່ຄະ ນະບໍລິຫານງານຊາວໜຸ່ມ ຄອສພ ຍາດມາໄດ້ໃນໄລຍະ5 ປີຜ່ານມາຢ່າງສຸດອົກສຸດໃຈ ພ້ອມທັງເນັ້ນໜັກໃຫ້ຄະນະບໍລິຫານງານຊາວໜຸ່ມຊຸດໃໝ່ ເອົາໃຈໃສ່ສືບຕໍ່ຊີ້ນໍາໆພາວຽກງານຂອງຊາວໜຸ່ມ ໃຫ້ມີຄວາມກ້າວໜ້າ, ມີບາດກ້າວໃໝ່ໃຫຍ່ຫຼວງກວ່າເກົ່າ, ສ້າງແຜນງານ ແລະ ແບ່ງໜ້າທີ່ເຊິ່ງກັນ ແລະ ກັນດ້ວຍຄວາມຮັບຜິດຊອບສູງ, ນໍາເອົາມະຕິກອງປະຊຸມຄັ້ງນີ້ນໍາໄປຈັດຕັ້ງຜັນຂະຫຍາຍ ໃຫ້ໄດ້ຮັບຜົນສໍາເລັດ, ເພີ່ມທະວີຄວາມສາມັກຄີໃຫ້ແໜ້ນແຟ້ນ, ພັດທະນາ ແລະ ສ້າງຄວາມເຂັ້ມແຂງໃຫ້ແກ່ຕົນເອງໃນການສຶກສາຮໍ່າຮຽນ ບັນດາທິດສະດີ, ແນວທາງ, ມະຕິຄໍາສັ່ງ, ຊຸກຍູ້ ແລະ ປັບປຸງແບບແຜນວິທີເຮັດວຽກໃຫ້ມີວິທະຍາສາດ ເພື່ອນໍາໄປຈັດຕັ້ງປະຕິ ບັດມະຕິກອງປະຊຸມໃຫຍ່ໃຫ້ເກີດດອກອອກຜົນ ແລະ ຮັບຜົນສໍາເລັດຕົວຈິງ.